Gospodin Antonio Guteres

Generalni sekretar Ujedinjenih nacija

Sjedište Ujedinjenih nacija

Njujork

Sjedinjene Američke Države

 Podgorica, 16. mart 2017. godine

Poštovani gospodine Guteres,

Siguran sam da na svim kontinentima, u svim zemljama svijeta, postoje ljudi koji žele da Vam se obrate. Pisma koja stižu do Vas su sigurno različita, i vesela i tužna, i šarena i tmurna. Znam da ona dolaze sa svih meridijana, iz velikih poznatih centara i dalekih, meni nepoznatih krajeva. Vjerujem da Vam ljudi pišu o svom načinu života, o uslovima u kojima žive, o problemima koji ih tište i o željama i nadama kojima teže.

Imam i ja pismo za Vas. Neću pisati o sebi. Živim u lijepoj i mirnoj zemlji, učim u novoj i lijepoj školi i imam srećno djetinjstvo. Da pišem o sebi, sve bi bilo šareno, sve ono što me okružuje čini da sam veselo i sigurno dijete.

Međutim, znam da nije svugdje tako. Moj tata mnogo putuje i dugo je živio u nekim dalekim zemljama, doživio je razne stvari koje moji vršnjaci i ja možemo samo da vidimo na televiziji. Zato volim da slušam njegove priče, opisuje mi te daleke zemlje i narode, njihove običaje i uslove u kojima žive. I moram Vam reći, te priče nijesu uvijek lijepe. Nekada mi bude žao kada čujem kako neki daleki narodi žive: u siromaštvu, strahu i bolesti. Zbog toga ovo moje pismo neće biti ni veselo ni obojano, već ozbiljno i sa nadom da će nekada svi ljudi moći reći da su sigurni, zdravi i srećni.

Moj tata je godinama živio u Nigeriji. Upoznao je mnogo dobrih ljudi i sklopio mnoga prijateljstava. Zajedno sa njima doživio je mnoštvo lijepih, a nekada i teških trenutaka.

Često sam slušao o nekoj opakoj bolesti eboli. Kada sam imao osam godina u Nigeriji i okolnim zemljama je vladala epidemija. Tada nisam znao koliko je ona opasna. Samo se sjećam straha koji je vladao u našoj porodici jer je i tata bio tamo. Kasnije, kada je došao sve mi je objasnio.

Mislim da je ova opaka bolest prijetnja čitavom svijetu, ne samo dalekim i siromašnim zemljama. Znam da je veoma smrtonosna i da je te godine od nje umrlo na hiljade i hiljade ljudi. Lako se prenosila, a teško liječila. Bio je dovoljan jedan dodir i bolest bi se prenijela. Ljudi nijesu na vrijeme bili obavlješteni i kada se počelo o njoj pričati već je puno ljudi stradalo. Ono što je najteže je da za nju dugo nije bilo lijeka. Zato se plašim, što ako se opet ponovi u tom ili nekom drugom kraju svijeta? Što ako opet velikom brzinom bude odnosila živote?

Molim Vas, gospodine Guteres, da ne dozvolite da se to ponovi. Ova bolest se mora zaustaviti zauvijek. Takva nesreća i patnja se ne smiju više nikada desiti. Pozovite najbolje naučnike svijeta da naprave dobar lijek. Molim Vas, izgradite nove bolnice i ambulante u kojima će se ljudi brže i bolje liječiti. Tražite od bogatih zemalja da pomognu tim siromašnim narodima kako bi imali bolje uslove za život.

I na kraju, moram Vam reći da sam presrećan što sam imao priliku da Vam pišem. Nadam se da će ovo moje pismo stići do Vas i da ćete ga pročitati.

 Veliki dječiji pozdrav,

 Ognjen Vujović

Ognjen Vujović

JU OŠ «21. maj»

Proleterska b.b.

Podgorica

Mentor: Ivana Vuković